På baggrund af det historisk lave antal asylsøgere i Danmark opfordrer FN’s højkommissær for flygtninge til, at Danmark igen begynder at modtage kvoteflygtninge.

»Siden 2015 er antallet af asylsøgere i Danmark gået dramatisk ned. I år er der kun kommet cirka 2.000 nye asylsøgere til Danmark. Det vil være et rigtig godt tidspunkt for Danmark at genoptage modtagelsen af kvoteflygtninge«, siger højkommissærens talsmand, Melissa Fleming.

Melissa Fleming var i Danmark i forbindelse med udgivelsen af sin bog ’Håb’ på dansk. Den handler om den syriske flygtning Doaa al Zamel, der blev tvunget på flugt først fra Syrien og siden fra Egypten, hvor hun og hendes forlovede, Bassem, ikke havde nogen reel chance for at etablere en fremtid.